CELEX: 32015R0463
Language: lt
Date: 2015-03-19 00:00:00
Title: 2015 m. kovo 19 d. Komisijos reglamentas (ES) 2015/463, kuriuo dėl polivinilo alkoholio (E 1203) specifikacijų iš dalies keičiamas Reglamento (ES) Nr. 231/2012, kuriuo nustatomos Europos Parlamento ir Tarybos reglamento (EB) Nr. 1333/2008 II ir III prieduose išvardytų maisto priedų specifikacijos, priedas  Tekstas svarbus EEE

20.3.2015   
            
            
               LT
            
            
               Europos Sąjungos oficialusis leidinys
            
            
               L 76/42
            
         KOMISIJOS REGLAMENTAS (ES) 2015/463
   2015 m. kovo 19 d.
   kuriuo dėl polivinilo alkoholio (E 1203) specifikacijų iš dalies keičiamas Reglamento (ES) Nr. 231/2012, kuriuo nustatomos Europos Parlamento ir Tarybos reglamento (EB) Nr. 1333/2008 II ir III prieduose išvardytų maisto priedų specifikacijos, priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 14 straipsnį,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 5 dalį,
   kadangi:
   
               (1)
            
            
               Komisijos reglamente (ES) Nr. 231/2012 (3) nustatytos maisto priedų, išvardytų Reglamento (EB) Nr. 1333/2008 II ir III prieduose, specifikacijos;
            
         
               (2)
            
            
               pagal Reglamento (EB) Nr. 1331/2008 3 straipsnio 1 dalyje nurodytą bendrą procedūrą šios specifikacijos gali būti atnaujintos Komisijos iniciatyva arba gavus prašymą;
            
         
               (3)
            
            
               2011 m. rugsėjo 7 d. buvo pateiktas prašymas iš dalies pakeisti maisto priedo polivinilo alkoholio (E 1203) specifikacijas. Valstybėms narėms apie šį prašymą pranešta pagal Reglamento (EB) Nr. 1331/2008 4 straipsnį;
            
         
               (4)
            
            
               dabartinėse specifikacijose apie maisto priedo polivinilo alkoholio (E 1203) tirpumą nurodyta: „tirpsta vandenyje, sunkiai tirpsta etanolyje“. Europos Komisijos Jungtinių tyrimų centro Sveikatos ir vartotojų apsaugos institutas (IHCP) atliko polivinilo alkoholio tirpumo tyrimus (4), kad būtų galima atnaujinti dabartines Sąjungos specifikacijas dėl šios medžiagos tirpumo etanolyje;
            
         
               (5)
            
            
               Europos maisto saugos tarnyba (toliau – Tarnyba) išnagrinėjo Sveikatos ir vartotojų apsaugos instituto atlikto polivinilo alkoholio tirpumo tyrimo rezultatus ir pareiškėjo pateiktą informaciją (5). Tarnybos nuomone, polivinilo alkoholio tirpumo etanolyje specifikacijų pakeitimas neturės poveikio polivinilo alkoholio, naudojamo kaip maisto priedas, saugai;
            
         
               (6)
            
            
               atsižvelgiant į pateiktą paraišką, Sveikatos ir vartotojų apsaugos instituto atliktus tyrimus ir Tarnybos vertinimą, reikėtų iš dalies pakeisti maisto priedo polivinilo alkoholio (E 1203) tirpumo etanolyje aprašą (≥ 99,8 %) nurodant, kad jis „iš esmės arba visiškai netirpsta“;
            
         
               (7)
            
            
               todėl Reglamentas (ES) Nr. 231/2012 turėtų būti atitinkamai iš dalies pakeistas;
            
         
               (8)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 231/2012 priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. kovo 19 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2008 12 31, p. 16.
   
      (2)  OL L 354, 2008 12 31, p. 1.
   
      (3)  2012 m. kovo 9 d. Komisijos reglamentas (ES) Nr. 231/2012, kuriuo nustatomos Europos Parlamento ir Tarybos reglamento (EB) Nr. 1333/2008 II ir III prieduose išvardytų maisto priedų specifikacijos, OL L 83, 2012 3 22, p. 1.
   
      (4)  João F. A. Lopes ir Catherine Simoneau, 2014 m., „Solubility of Polyvinyl Alcohol in Ethanol“. EFSA lėšomis paskelbta leidinyje 2014:EN- 660, p. 20 ir toliau.
   
      (5)  EFSA leidinys 2014;12(9):3820.
   
      PRIEDAS
      Reglamento (ES) Nr. 231/2012 priedo įraše apie E 1203 polivinilo alkoholį tirpumo specifikacija pakeičiama taip:
      
         
                     „Tirpumas
                  
                  
                     Tirpsta vandenyje, iš esmės arba visiškai netirpsta etanolyje (≥ 99,8 %)“